Norsk Redaktørforening

Styremøte 2023-02-07 Oslo

RKN

**Sak 2023-07: Kollektiv forvaltning av opphavsrett – behov for retningslinjer**

1.juli 2021 trådte [ny Lov om kollektiv forvaltning av opphavsrett mv.](https://lovdata.no/dokument/NL/lov/2021-05-28-49) i kraft. Loven var Stortingets svar på den pålagte oppfølging av [EU-direktivet](https://lovdata.no/static/NLX3/32014l0026.pdf) om kollektiv forvaltning av opphavsrett.

Formålet med loven er å sørge for at kollektiv forvaltning av opphavsrett og nærstående rettigheter håndteres på en ansvarlig, effektiv og åpen måte overfor både rettighetshavere og brukere. Loven skal også sikre rettighetshaveres valgfrihet ved kollektiv forvaltning av rettigheter og innfører nye krav knyttet til innsyn, offentliggjøring og fordeling av vederlagsmidler. I praksis innebærer loven at vederlagsmidler som kan knyttes til individuelle rettighetshavere basert på opplysninger om bruken, skal fordeles individuelt.

Selv om loven i første rekke gjelder for forvaltningsorganisasjoner som Norwaco, Kopinor Gramo og Tono, vil deler av loven også gjelde for medlemsorganisasjonene i forvaltningsorganisasjoner. NR er dermed omfattet av loven.

Norsk Redaktørforening forvalter redaktørenes kollektive vederlag for kopiering og videreformidling. NR har gjennom avtalelisens rett til å forvalte opphavsrettighetene kollektivt på vegne av alle opphavere innenfor dette området. Dette forutsetter samtykke fra NRs medlemmer, noe som går fram av [NRs vedtekter](https://www.nored.no/Om-NR/Vedtekter) paragraf 4. «Ved medlemskap overlater søkeren til Norsk Redaktørforening å inngå bindende kollektive avtaler på vegne av sine medlemmer, hva gjelder tillatelser til og vederlag for sekundærbruk av offentliggjort materiale som medlemmene gjennom sitt redaksjonelle arbeid har opphavsrett til.

Denne retten kan NR overlate til sammenslutning av rettighetsorganisasjoner med tilsvarende oppgave på opphavsrettens område.»

NR har gitt forvaltningsorganisasjonene Kopinor og Norwaco mandat til å forhandle fram avtaler med private og offentlige organisasjoner, som gir dem rett til å kopiere opphavsrettsbeskyttede verk til en avtalt pris.

I over 30 år har NR hatt et eget vederlagsfond som har forvaltet redaktørenes kollektive vederlag. Vederlagsmidlene holdes dermed atskilt fra NRs øvrige aktivitet. Vederlagsfondet er organisert som en egen enhet med eget organisasjonsnummer og styre.

Det nye lovverket innebærer imidlertid behov for noen endringer når det gjelder fordeling av vederlagsmidler og hvordan NR ivaretar opphaverne og informerer om ordningen.

Lov om kollektiv forvaltning av opphavsrett § 1 sier at forvaltningen skal «håndteres på en ansvarlig, effektiv og åpen måte», og videre i § 21 at midlene skal fordeles «til rettighetshavere på en betryggende og nøyaktig måte og i overenstemmelse med de generelle fordelingsprinsippene». §22 sier at man skal «identifisere og lokalisere rettighetshavere».

Det er store forskjeller på muligheten til å innhente informasjon om rettighetshaverne innenfor forskjellige bransjer. Kompleksiteten i redaksjonell virksomhet og vanskelighetene med å identifisere hvilke verk som er kopiert og videreformidlet, gjør det ikke realistisk på vårt område å finne den enkelte rettighetshaver.

Opplysningene som hentes inn av forvaltningsorganisasjonene er ikke så detaljerte at de per i dag identifiserer den enkelte opphaver slik at midler kan fordeles nøyaktig og på «grunnlag av den konkrete (faktiske) bruken av materialet». Med vederlaget fra Kopinor følger ikke annen informasjon enn hvilket avtaleområde (f eks bedrifter, eller skoleverket) vederlaget er innkrevd fra. NR kan ikke forvente noen annen dokumentasjon framover.

Norwaco har kunnskap om tilgjengeliggjøringen, men ikke bruken av programmene. Norwaco har selv beskrevet situasjonen slik: «På de fleste av Norwacos avtaleområder vil det innebære uforholdsmessige kostnader å fordele vederlag individuelt på bakgrunn av faktisk bruk av hvert verk eller prestasjon…» Opphavere som bidrar til audiovisuelle verk kan på sikt bli enklere å identifisere, men pr i dag har verken NR eller andre sammenlignbare organisasjoner verktøy for å gjøre individuell tildeling. Om slik kunnskap kan innhentes i fremtiden, kan forvaltningen av midlene endres.

NR-sekretariatet har vært i kontakt med flere andre sammenlignbare organisasjoner – Norsk Journalistlag, Norsk faglitterær forfatter- og oversetterforening (NFFO) og Fagpressen for å undersøke hvordan de forholder seg til det nye lovverket. Sekretariatet kan orientere nærmere om dette i styrets møte.

Sekretariatet mener det er naturlig at NR legger seg på en tolkning av de nye lovreglene på samme nivå som NJ. NJ viser til at kollektive formål er «bransjepraksis» og at vurderingen i NJ i alle år har vært at kostnadene ved å søke å finne den individuelle opphaver vil spise opp vederlaget og at det har større verdi for rettighetshaverne å ha rimelig tilgang på kompetanse, kurs og konferanser via IJ og SKUP, de regionale journalistfaglige konferansene, PFU og individuell stipender. NJ viser også til at departementet i lovforarbeidene uttaler at loven ikke er ment å endre «velfungerende systemer for fordeling av vederlag.»

Sekretariatet mener at det på NRs landsmøte bør legges fram forslag til noen mindre endringer i NRs vedtekter og i vedtektene for NRs vederlagsfond. I tillegg innebærer den nye loven en forpliktelse om å utarbeide et prinsippdokument med retningslinjer for forvaltning og fordeling av vederlagsmidler til rettighetshaverne. NR-sekretariatet kommer også til å foreslå en åpenhetsrapport om fordeling av vederlagsmidler gjennom NRs vederlagsfond som legges fram på landsmøtet. Det er naturlig at disse forslagene også drøftes i styret i NRs vederlagsfond som har møte 7. mars.

Forslag til vedtak: Sekretariatet legger fram et konkret forslag til vedtektsendringer samt retningslinjer for forvaltning og fordeling av vederlagsmidler til rettighetshaverne som behandles på styrets møte 28. mars og som deretter sendes videre for endelig behandling på NRs landsmøte 10. mai.